Dette venter kong Harald etter hjemkomst
Kong Harald (87) vil høyst sannsynlig trenge en permanent pacemaker, mener hjertespesialist. – Kongen er en voksen mann som har skiftet en hjerteklaff, så det er en stor mulighet for at han vil trenge en permanent pacemaker, sier hjertespesialist Ole Christian Mjølstad til VG. – Noe annet er usannsynlig. Mjølstad er avdelingssjef og overlege ved Klinikk for hjertemedisin ved St. Olavs hospital i Trondheim – og har pacemakere som spesialfelt.  Lørdag ble det kjent at kong Harald har fått operert inn en midlertidig pacemaker under et ferieopphold på øya Langkawi i Malaysia. Inngrepet ble bekreftet av kongens livlege Bjørn Bendz. Kongen og dronning Sonja flys søndag hjem av Forsvaret med et medisinsk evakueringsfly. SAS sitt MEDEVAC-fly var beregnet å lande på Gardermoen sent søndag kveld.  Rett før klokken 23 søndag landet flyet. Da ble kong Harald fraktet til og innlagt på Rikshospitalet.  Der vil han bli vurdert av et tverrfaglig team, forsikrer hjertespesialist Mjølstad. – Kongen blir innlagt på Rikshospitalet der det finnes eksperter for alt. Det vil settes ned et bredt team som går gjennom sykdomsbildet med den største grundighet, forsikrer han. – Får man bedre behandling om man er konge enn om man har et etternavn? – I Norge får heldigvis alle veldig god behandling. Jeg tror vi er ganske likestilte alle sammen. Heldigvis, svarer Mjølstad. Infeksjon kan påvirke pacemaker Detaljene rundt kongens infeksjon er ikke kjent, og Mjølstad understreker at han uttaler seg på bakgrunn av opplysninger som har kommet frem i media. En midlertidig pacemaker settes inn av tre grunner, informerer han: Å bli infeksjonsfri er sentralt, understreker hjertespesialisten. – Når du legger inn ledninger og permanente systemer i kroppen er det ekstremt viktig at mikrober og bakterier er ute av systemet, sier Mjølstad. – Hva kan skje hvis ikke? – Da kan pacemakerledningene og selve pacemakersystemet bli kontaminert. Da vil det bli vanskelig å bli kvitt infeksjonen. Dette gjør at det er god grunn til å avvente med å sette inn permanente systemer. Tviler på operasjon i luften Mjølstad tror ikke at kongens livlege, hjertespesialist Bjørn Bendz, nødvendigvis kommer til å være den som setter inn en permanent pacemaker.  – Det er trolig dem som jobber mest med pacemakere til daglig som vil gjennomføre en eventuelt operasjon. Pacemaker er behandlingen for svikt i det elektriske ledningssystemet i hjerte. Det er en slik svikt kong Harald nå har, sier Mjølstad. – Vi er født med et særdeles velutviklet og sofistikert ledningssystem, et elektrisk nettverk i hjertet som fungerer nærmest prikkfritt, sier overlegen. – Kan man operere inn i en permanent pacemaker i luften? – Det vet jeg ikke om er mulig. Men jeg antar at det er mest hensiktsmessig å gjøre det i Oslo. Kortvarig løsning En midlertidig pacemaker har pasienten som regel bare i kort tid. Men det finnes unntak: – Noen dager er det vanlige, men har du en infeksjon som du trenger behandling for i to–tre uker, vil det være mulig å ha en midlertidig pacemaker i såpass lang tid. Livskvaliteten etter en pacemakeroperasjon er som regel god for pasienter i alle aldre, forsikrer hjertespesialisten. Både unge og eldre tåler som regel inngrepet godt. – En permanent pacemaker kan du leve helt perfekt med. Bare se på Raymond Johansen som lever et særdeles normalt og aktivt liv, sier Mjølstad. – Det viktige er å få kontroll på bakgrunnsproblematikken – som en infeksjon – før man legger den inn. Tropisk klimaeffekt? At kongen har reist fra vinterkalde Norge til et tropisk klima i Malaysia med 40 varmegrader og høy luftfuktighet, har ingenting å si for hjertet, mener eksperten. – Det blir i tilfelle bare spekulasjoner. Kongen er en sprek mann på mange måter. Valg av flyrute eller rutiner etter landing på Oslo Lufthavn vil hverken Avinor eller Forsvaret gå ut med: – Vi kommenterer ikke pågående oppdrag av sikkerhetshensyn og fordi det hele tiden kan forekomme endringer, sier oberstløytnant og pressetalsperson Stine Barclay Gaasland i Forsvaret til VG. Søndag kveld gikk politiet ut med en oppfordring til trafikanter om å vise hensyn og kjøre som normalt når kongen fraktes til Rikshospitalet. – Trafikantene må ikke bli for nysgjerrig. Hvis man viser hensyn og kjører som normalt vil det gå fint. Man skal ikke være til hinder for trafikken eller stoppe der det ikke lov til å stoppe, uttalte operasjonsleder Terje Marstad i Øst politidistrikt til NTB. Nå er kong Harald trygt fremme på Rikshospitalet der han etter planen skal være innlagt i noen dager. Kongen er sykemeldt i to uker. I den perioden vil kronprins Haakon vikariere som regent. Se video: Følg kong Haralds reise hjem til Norge
Kong Harald (87) vil trolig trenge en permanent pacemaker etter hjemkomst til Norge, mener hjertespesialist og overlege Ole Christian Mjølstad ved St. Olavs hospital. Kongen ble tirsdag 27. februar innlagt med en infeksjon under sin ferie i Malaysia.  Lørdag 2. mars kom opplysningen om at kongen har fått operert inn en midlertidig pacemaker. Kongen vil bli innlagt på Rikshospitalet etter ankomst til Norge.